แบงก์ขยับมัดใจลูกค้าใช้‘ดิจิตอล’
ตลาดดิจิตอลแบงก์กิงเบ่งบาน &#8220;กสิกรไทยไทยพาณิชย์&#8221; ชิงลูกค้าใช้บริการผ่านอินเทอร์เน็ต โมบายแบงก์กิง
15 พ.ย. 2555

ตลาดดิจิตอลแบงก์กิงเบ่งบาน “กสิกรไทยไทยพาณิชย์” ชิงลูกค้าใช้บริการผ่านอินเทอร์เน็ต โมบายแบงก์กิง 
นายปกรณ์ พรรธนะแพทย์ รองกรรมการผู้จัดการ ธนาคาร กสิกรไทย เปิดเผยว่าในปีหน้าธนาคารได้ตั้งเป้าหมายเพิ่มจำนวนผู้ใช้ดิจิตอลแบงก์กิงเป็น 6.5 ล้านบัญชี หรือเพิ่มขึ้น 30% รวมทั้งคาดว่าปีนี้จะมีรายได้ค่าธรรมเนียมจากการโอนเงิน และชำระค่าบริการ ผ่านช่องทางดิจิตอลแบงก์กิงเพิ่มเป็น 1,400 ล้านบาท ที่ปัจจุบันมีรายได้ส่วนนี้ 1,000 ล้านบาท จากรายได้ค่าธรรมเนียมรวมของธนาคารเฉลี่ยปีละ 1.7 หมื่นล้านบาท 
ปัจจุบันธนาคารมีลูกค้าลงทะเบียนใช้ดิจิตอลแบงก์กิง 4.6 ล้านบัญชี จากทั้งระบบธนาคารพาณิชย์มีผู้ลงทะเบียน ใช้บริการดิจิตอลแบงก์กิง 8 ล้านบัญชี 
ด้านนายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส ธนาคารไทยพาณิชย์ กล่าวว่า ธนาคารได้จัดทำแอพพลิเคชันใหม่ SCB Easy รองรับผู้ใช้สมาร์ตโฟน เพื่อให้ทำธุรกรรมทางการเงินได้ 24 ชั่วโมง และคาดว่าจะมีลูกค้าใช้บริการนี้กว่า 3 แสนราย ภายใน 1 ปี
ปัจจุบันลูกค้ามีบัญชีออนไลน์ผ่านระบบอินเทอร์เน็ตแบงก์กิง 1.5 ล้านราย ขณะที่ผู้ใช้โมบายแบงก์กิงผ่านสมาร์ตโฟนในไทยกว่า 13 ล้านราย